VRK-reeks: Sooibrand vir Bulls en SharksDie Glasgow Warriors het Vrydag ŉ oorwinning van 17-11 oor Ulster behaal (Foto:Glasgow Warriors/Twitter) Die noodligte het Vrydagaand rooi vir die Bulls en Sharks geflikker en nuwe betekenis aan Saterdag se wedstryde in die Verenigde Rugbykampioenskap onderskeidelik teen die Stormers en Lions gegee. Nadat die Glasgow Warriors ŉ oorwinning van 17-11 oor Ulster in uiters gure toestande op Scotstoun in Glasgow behaal het, het hulle die Bulls uit die vierde posisie gedruk. Ulster, wat ŉ bonuspunt behaal het deur nie met meer as sewe punte te verloor nie, het verbete aan hul derde posisie geklou. Nog slegte nuus vir die Jakarandastad was dat Munster later Vrydagaand ŉ wegholsege van 57-3 oor die sukkelende Walliese Ospreys behaal het om ook die Bulls op die puntelys verby te steek en tot vyfde te laat afskuif. Leinster is steeds voor met 61 punte, gevolg deur die Stormers (50), Ulster (44), Glasgow (43), Munster (42), Bulls (40), Benetton (34) en dan die Sharks (33) wat twee wedstryde minder as die ander spanne gespeel het. Wat wel in die guns van die Bulls tel, is dat hulle nog net teen Ulster weg van die huis af speel en dan met drie tuiswedstryde teen die Lions, Zebre en Leinster afsluit voordat die uitkloprondes bepaal word. Die Sharks speel nog tuis teen Ulster, Benetton en Ulster weg teen die Lions, Scarlets en Stormers. Dit was die Glasgow Warriors, wat deur Franco Smith afgerig word, se negende sege in hul afgelope tien wedstryde. ???? Our players worked hard for that one. Here's some of our favourite snaps from the night. ???? Comment your pictures from another home win at Scotstoun. pic.twitter.com/JhmYADCZ5d — Glasgow Warriors (@GlasgowWarriors) February 17, 2023 Die deurdringende reën het Glasgow byna gepootjie, maar hulle het enduit aan hul voorsprong geklou. * Op Thomond Park in Limerick (Ierland) was Gavin Coombes met ŉ driekuns aan drieë Munster se uitblinker, met Malakai Fekitoa, Antoine Frisch en Joey Carberry wat voor rustyd (27-3) ook drieë gedruk het, terwyl Paddy Patterson, Simon Zebo en Shane Daly ná rustyd verder afgerond het. Albei spanne was sonder hul ster-spelers wat in die Sesnasies-reeks speel, hoewel die Ospreys geen raad vir die fisieke spel van Munster gehad het nie.